**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**21/2019 (XI. 21.) önkormányzati rendelete**

**Az „Esély Otthon- Fészekrakó Program Kiskőrösön” pályázat keretében nyújtandó ösztönző támogatásokról**

Kiskőrös Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. (1) bekezdés 15. pontjában megfogalmazott feladatkörében eljárva a következőket rendeli el:

I. FEJEZET

Általános rendelkezések

1. A rendelet célja, hatálya

1.§

1. A rendelet célja az „Esély Otthon- Fészekrakó Program Kiskőrösön” (EFOP-1.2.11-16-2017-00054) elnevezésű pályázat keretében biztosított lakhatási támogatás feltételrendszerének meghatározása. Az önkormányzat célja, hogy a város lakosságmegtartó erejét növelje, a városban történő letelepedés támogatásával.
2. A rendelet személyi hatálya kiterjed azon 18-35 év közötti személyekre, aki e rendelet szerinti hiányszakmával, valamint Kiskőrösön lakcímmel rendelkeznek vagy Kiskőrösön kívánnak letelepedni, Kiskőrös város közigazgatási területén működő munkáltatóknál, illetve vállalkozóként szándékában áll munkát vállalni.

2. Értelmező rendelkezések

2.§

E rendelet alkalmazásában:

1. **munkaviszony**: a magyar munkajog hatálya alá tartozó munkaviszony, közszolgálati jogviszony, közalkalmazotti jogviszony, bírósági, ügyészségi jogviszony, a fegyveres erők és rendvédelmi szervek hivatalos állományú tagjainak szolgálati viszonya,
2. **munkavégzésre irányuló egyéb jogviszony**: a Polgári Törvénykönyvről szóló 2013. évi V. törvény (a továbbiakban: Ptk.) alapján megbízási szerződéssel vagy vállalkozási szerződéssel létrejött jogviszony,
3. **hiányszakma**: az illetékességgel rendelkező foglalkoztatási szerv által a városban meghirdetett hiányszakmák a munkáltatók által jelzett és az állami- és önkormányzati intézményeknél jelentkező hiányszakmák
4. **közeli hozzátartozó**: a Ptk. 8:1. § (1) bekezdés szerinti közeli hozzátartozó
5. **önkéntes tevékenység**: közintézménynél vagy civil szervezetnél önkéntesen, térítésmentesen végzett támogatótevékenység, valamint a pályázat keretében és az egyéb közösségek érdekében szervezett rendezvényeken történő önkéntes részvétel

3. Eljárási szabályok

3.§

1. Ezen rendeletben meghatározott lakhatási, ösztönző támogatásokat a város jövője szempontjából értékes végzettséggel (hiányszakmával) rendelkező személyek, pályázat útján nyerhetik el. A pályázatot e rendelet 2. számú melléklete szerinti, erre a célra rendszeresített formanyomtatványon lehet benyújtani.
2. Az ösztönző támogatások csak az 1.§-ban megjelölt pályázat keretösszegének erejéig folyósítható
3. A pályázati feltételek meghatározásáról, a pályázat kiírásáról, annak tartalmáról a Képviselő-testület dönt.
4. A pályázat elbírálása e rendelet 3. számú mellékletében meghatározott értékelési szempontrendszer szerint megállapított pontszámok alapján történik.
5. A támogatás elbírálásáról a Társadalompolitikai Bizottság dönt.
6. A döntésről a Társadalompolitikai Bizottság határozattal értesíti a pályázót. A pályázatok eredményét az Önkormányzat honlapján és a helyben szokásos módon is közzé teszi.
7. Nem nyújtható támogatás annak a pályázónak, aki az Önkormányzat vezető tisztségviselője és az önkormányzati Képviselő-testület bármely tagjával közeli hozzátartozói viszonyban van.

II. FEJEZET

Lakhatási támogatás

4.§

1. Az önkormányzat „Esély Otthon- Fészekrakó Program Kiskőrösön” pályázat keretében az arra jogosultaknak lakhatási támogatást nyújt úgy, hogy e rendelet 1. számú mellékletében meghatározott felújított és berendezett lakásokat az alábbi feltételek mellett bocsájtja a jogosultak rendelkezésére:
2. A támogatásra jogosult részére a lakás határozott időre, maximum 2 évre juttatható.
3. A jogosult a lakhatásért bérleti díjat nem fizet, azonban az általa használt bérlemény közüzemi és egyéb költségeinek megfizetésére köteles.
4. A lakhatási támogatás igénybevételének feltétele, hogy a jogosult Kiskőrös város területén foglalkoztatási jogviszonnyal rendelkezzen, vagy vállalkozói tevékenységet folytasson
5. A jogosultnak kötelezettséget kell vállalnia arra, hogy a lakásba költözés időpontjától számított 3napon belül Kiskőrösön lakóhelyet létesít.
6. A lakhatási támogatásban részesített személy köteles közösségi célú önkéntes tevékenységet végezni a településen.
7. Amennyiben a pályázatban vállalt feltételekben változás történik, azokat nem tudja tartani, köteles a változás tényét 3 napon belül pályázatkezelő felé jelezni.
8. A támogatásra az nyújthat be pályázatot, akinél fennállnak az alábbi együttes feltételek:
9. aki Kiskőrösön lakcímmel rendelkezik és életvitelszerűen Kiskőrösön él, vagy Kiskőrösre kíván költözni,
10. a pályázat benyújtásakor elmúlt 18 éves és nem töltötte be a 35. életévét,
11. Kiskőrösön székhellyel vagy telephellyel rendelkező munkáltató szándéknyilatkozatával rendelkezik arra vonatkozóan, hogy az adott munkáltató a pályázóval végzettségének megfelelő munkakörben munkaviszonyt vagy munkaviszonyra irányuló egyéb jogviszonyban áll/jogviszonyt létesít és támogatja pályázó kérelmét,
12. vállalja, hogy a pályázat programjaiban aktív önkéntes tevékenységet végez.

5.§

Közüzemidíj/rezsitámogatás

1. Kiskőrös Város Önkormányzata a hazatelepülés, a településen élés megkönnyítése érdekében a fiatal szakemberek részére az alábbi feltételek együttes fennállása esetén nyújt a lakhatás költségeihez (közüzemi díjak, albérleti díj, stb) támogatást:
2. aki Kiskőrösön lakcímmel rendelkezik és életvitelszerűen Kiskőrösön él,
3. a pályázat benyújtásakor elmúlt 18 éves, de a rezsitámogatás folyósításának végéig nem tölti be a 35. életévét,
4. Kiskőrösi székhelyű/telephelyű munkáltatónál végzettségének megfelelő munkakörben munkaviszonyban, vagy munkavégzésre irányuló egyéb jogviszonyban áll, vagy kiskőrösi székhellyel vállalkozási tevékenységet végez,
5. vállalja, hogy lakcímmel rendelkezve, életvitelszerűen Kiskőrösön marad a támogatás folyósítás megszűnését követően minimum 2 évig,
6. vállalja, hogy a pályázat időtartama alatt, azzal összefüggésben önkéntes tevékenységet végez.
7. Amennyiben a pályázatban vállalt feltételekben változás történik, azokat nem tudja tartani, köteles a változás tényét 3 napon belül pályázatkezelő felé jelezni.
8. Háztartásonként egy pályázat nyújtható be.
9. A támogatás folyósításának időtartama minimum 6 hónap maximum 24 hónap.
10. A közüzemi/rezsi támogatás számlával igazolt összege maximum 20.000,-Ft/hó.

III. FEJEZET

Pályázati felhívás

6.§

1. A nyilvános pályázati felhívást Kiskőrös Város Polgármestere a Kiskőrösi Polgármesteri Hivatal hirdetőtábláján és az önkormányzat honlapján teszi közzé.
2. A pályázati felhívásnak tartalmaznia kell:
3. a meghirdetett lakás címét,
4. műszaki jellemzőit (alapterület, komfortfokozat, helyiségek),
5. a bérbeadás időtartamát,
6. az egyéb ösztönző támogatásokra vonatkozó feltételeket,
7. a pályázat benyújtásának helyét, határidejét,
8. egyéb jogosultsági feltételeket.

IV. FEJEZET

Záró rendelkezések

7.§

E rendelet a kihirdetését követő napon lép hatályba.

Domonyi László dr. Turán Csaba

polgármester jegyző

*ZÁRADÉK: Ez a rendelet az SzMSz 36. §. (2) bekezdése alapján 2019. november 21. napján lett kihirdetve.*

*Kiskőrös, 2019. november 21.*

*dr. Turán Csaba*

*jegyző*